Parc y Scarlets ((af) Scarletspark) is ’n rugbystadion in Llanelli, Carmarthenshire. Die stadion is in 2008 geopen as die nuwe tuisveld van die Scarlets en Llanelli RVK. Die stadion het Stradey Park, wat vir meer as 130 jaar die tuiste van Llanelli se rugbyspanne was, vervang. Die stadionkompleks sluit fasiliteit vir ondersteuners tydens wedstryde, asook geriewe vir wanneer daar nie wedstryde is nie, in. Dit sluit ook ’n oefenskuur, oefenveld en atletiekbaan in. Die stadion is ook dikwels gasheer vir wedstryde van Wallise se nasionale o/21-span, die nasionale sokkerspan en Llanelli A.F.C. (sokker) se wedstryde in Europese kompetisies. Gedurende die 2011-’12-seisoen het Swansea City A.F.C.-reserwespan al hul tuiswedstryde alhier gespeel. Die stadion is op ’n terrein gebou wat deur Carmerthensire Graafskapsraad besit is, deur Andrew Scott Beperk wat in Port Talbot gebaseer is. Dit is langs ’n nuwe handelsentrum geleë. Die stadion is deur The Miller Partnership ontwerp wat spesialiseer in sportstadions. Hulle het ook Murrayfield-stadion in Edinburgh ontwerp. Strukturele staal vir die ontwikkelin is deur Rowecord Ingenieurswerke van Newport verskaf. Die paviljoene het ’n effense kromming wat ’n beter uitsig lewer.